**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2020. január 30-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta az osztály munkájáról:

Az országgyűlés 2019. december hónapjában a jogrendszer szinte minden szegmensére kiterjedő nagy mennyiségű jogszabály-módosítást fogadott el.

Az osztály munkáját érinti a közszolgálati tisztviselőkről szóló 2011. évi CXCIX. törvény módosítása, amely a képviselő-testület hivatalánál foglalkoztatott köztisztviselők alapilletmény-eltérítésének szabályaival, az illetményrendszerre vonatkozó szabályoktól eltérő személyi illetmény megállapításával, valamint az önkormányzati főtanácsadói és tanácsadói munkakörre vonatkozó szabályokkal kapcsolatos módosításokat tartalmaz.

A Magyarország helyi önkormányzatairól szóló 2011. évi CLXXXIX. törvény módosítása az önkormányzati képviselő, valamint a képviselő-testület bizottságának nem képviselő tagjára vonatkozó összeférhetetlenségi szabályok enyhítésén felül tartalmazza, hogy a helyi önkormányzat közigazgatási szerződésnek minősülő megállapodás keretében elláthat egyes állami feladatokat, és módosítja az önkormányzat, a helyi önkormányzati képviselő, a képviselő-testület, valamint a kormányhivatal által indítható közigazgatási perek szabályait.

Az általános közigazgatási rendtartásról szóló 2016. évi CL. törvény módosítása 2020. január 1. napjától változtatott a megkeresés megtagadására, az adatok zártan kezelésére, a hiánypótlásra, a döntés visszavonására, a döntés tartalmára, a hatósági ellenőrzésre, valamint a jogorvoslatra vonatkozó szabályokon.

A közigazgatási perrendtartásról szóló 2017. évi I. törvény módosítása 2020. január 1. napjától változtatott a közigazgatási jogvitára, a törvény tárgyi hatályára, a perindításra, a keresetlevélre és védiratra, az áttétel elleni fellebbezésre, a bizonyításra és a bíróság intézkedéseire vonatkozó szabályokon, továbbá 2020. április 1. napjától módosítja a közigazgatási ügyben eljáró bíróságokra, azok hatáskörére, illetékességére, a kötelező jogi képviseletre, a kifogásra, a keresetlevélre és a jogorvoslatra vonatkozó szabályokat.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2019.12.01. - 2019.12.31. közötti időszakban 108 db szerződés jogi kontrolljára került sor.

Az iroda nyilvántartja a hatályos rendeleteket, gondoskodik azok kihirdetéséről.

A 2019. december 19-i Közgyűlésen elfogadott rendeletek az alábbi időpontokban kerültek kihirdetésre:

2019. december 20. napján kihirdetésre került:

* a fizetőparkolók működésének és igénybevételének rendjéről szóló 21/2012. (V. 10.) önkormányzati rendelet módosításáról szóló 25/2019. (XII.20.) önkormányzati rendelet – hatályba lépett 2019. december 21. napján;
* az önkormányzat 2020. évi átmeneti gazdálkodásáról szóló 26/2019. (XII.20.) önkormányzati rendelet – hatályba lépett 2020. január 1. napján.

2019. december 23. napján kihirdetésre került:

* az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosításáról szóló 27/2019. (XII.23.) önkormányzati rendelet – hatályba lépett 2020. január 1. napján;
* a közterület használatának szabályairól szóló 2/2011. (I.31.) önkormányzati rendelet módosításáról szóló 28/2019. (XII.23.) önkormányzati rendelet – hatályba lép 2020. február 1. napján;
* Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosításáról szóló 29/2019. (XII.23.) önkormányzati rendelet – hatályba lépett 2019. december 24. napján;
* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II. 27.) rendelet módosításáról szóló 30/2019. (XII.23.) önkormányzati rendelet – hatályba lépett 2020. január 1. napján;
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 31/2019. (XII.23.) önkormányzati rendelet – hatályba lépett 2020. január 1. napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2019. december 19-i Közgyűlésen hozott normatív határozatok, valamint az ülés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre kerültek.

Az iroda végzi a Gazdasági és Jogi Bizottság előkészítő munkálatait és az ülés jegyzőkönyvének, valamint az elfogadott határozatoknak az elkészítését.

A **Képviselői Iroda** elkészítette a Polgármesteri Hivatal 2019. január 1. és 2019. december 31. napja közti időszakra vonatkozó iktatókönyvek szerinti éves hivatali statisztikáját:

|  |  |  |  |
| --- | --- | --- | --- |
| **Az iktatott ügyiratok száma a 2019.01.01. - 2019.12.31. közötti időszakban** | | | |
|  |  |  |  | |
| **Ágazat** | **Főszám** | **Alszám** | |
| **A) PÉNZÜGYEK** | **40608** | **30307** | |
| A.1. Adóigazgatási ügyek | 40608 | 30307 | |
| **B) EGÉSZSÉGÜGYI IGAZGATÁS** | **68** | **389** | |
| **C) SZOCIÁLIS IGAZGATÁS** | **3869** | **14844** | |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **2005** | **13212** | |
|  | 332342 | |
| E.1. Környezet- és természetvédelem | 160 | 526 | |
| E.2. Építésügyek, településrendezés, területrendezés | 338 | 5409 | |
| E.3 Építésügy | 1030 | 4631 | |
| E.4 Kommunális ügyek | 477 | 2646 | |
| **F) KÖZLEKEDÉS ÉS HÍRKÖZLÉSI IGAZGATÁS** | **1924** | **6892** | |
| **G) VÍZÜGYI IGAZGATÁS** | **115**  **4098** | **285** | |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **4098** | **24448** | |
| H.1. Anyakönyvi és állampolgársági ügyek | 1500 | 4598 | |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 9 | 405 | |
| H.3. A Választásokkal kapcsolatos ügyek | 25 | 5380 | |
| H.7. Igazságügyi igazgatás | 42 | 422 | |
| H.8. Egyéb igazgatási ügyek | 2520 | 13636 | |
| **I) LAKÁSÜGYEK** | **946** | **5494** | |
| **J) GYERMEKVÉDELMI ÉS GYÁMÜGYI IGAZGATÁS** | **559** | **3953** | |
| **K) IPARI IGAZGATÁS** | **129** | **232** | |
| **L) KERESKEDELMI IGAZGATÁS, TURISZTIKA** | **503** | **1631** | |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **311** | **1490** | |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **224** | **1591** | |
| **R) SPORTÜGYEK** | **29** | **141** | |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **2653** | **27959** | |
| U.1. Képviselő-testület iratai | 32 | 313 | |
| U.2. Kisebbségi önkormányzat iratai | 11 | 73 | |
| U.3. Szervezet, működés | 769 | 6772 | |
| U.4. Iratkezelés, ügyvitel | 96 | 841 | |
| U.5. Személyzeti, bér- és munkaügyek | 115 | 4522 | |
| U.6. Pénz- és vagyonkezelés | 1630 | 15438 | |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **13** | **37** | |
| X.1. Honvédelmi igazgatás | 3 | 17 | |
| X.2. Polgári védelmi, katasztrófavédelmi igazgatás | 10 | 20 | |
| **Összesen:** | **58053** | **132905** | |

A **Humánpolitikai Iroda** végzi a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási Iroda** az előző Közgyűlés óta eltelt időszakban folyamatosan végezte a vagyonkataszteri feladatok ellátását, a helyiséggazdálkodással összefüggő kérelmek lebonyolítását. A Közgyűlés és a Gazdasági és Jogi Bizottság cégügyekkel, ingatlanpályázatok lebonyolításával kapcsolatos döntéseinek végrehajtásával összefüggő feladatok is az iroda tevékenységét képezték. A 2019. évi vagyongazdálkodási koncepció alapján folyamatosan hirdetésre kerültek az értékesítésre kijelölt ingatlanok, az eredményes pályázatok esetében a szerződéskötés bonyolítása megtörtént. A helyiséggazdálkodás munkája a bejövő kérelmek, a polgármesteri vagy bizottsági tulajdonosi döntések alapján folyamatosan zajlott.

Az **Egészségügyi és Közszolgálati Osztály** vezetője a ***Szociális és Intézményi Iroda*** munkájáról az alábbi tájékoztatást adta:

2019. december 19-től - 2020. január 10-ig 314 db kérelem érkezett az irodára.

A jogszabályváltozások kapcsán még folyamatban vannak egyeztetések új feladat és hatáskörök tekintetében. /331/2006. (XII.23.) Korm. rendelet a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről/.

A **Lakás Irodára** hatósági ügyekben beérkezett kérelmek száma az alábbiak szerint alakult:

A lakáshoz jutás, a lakbérek és lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet által szabályozott támogatások:

* önkormányzati tulajdonú lakásban lakók lakbértámogatása: 35 db,
* nem önkormányzati lakásban lakók lakbértámogatása: 70 db.

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet 2020. január 1. napjától módosításra került. A módosítás főbb elemei:

* A „városi érdek” alapján történő bérbeadások kapcsán az elmúlt 5 év bérbeadásainak áttekintését követően az ilyen jogcímen bérbe adható lakások **tárgyévben 5 darabban történő maximalizálása** és az esetlegesen felszabaduló bérlakások szociális alapon történő hasznosítása.
* A **sportszervezetek átmeneti szállásformája megszüntetésre** került azzal, hogy a jelenleg érvényben lévő szálláshasználati szerződések nem kerülnek meghosszabbításra, és indokolt esetekben közvetlenül a bérlakásokban jelenleg élők részére történik majd a bérbeadás.
* A **helyreállításra szoruló bérlakások bérbeadása egyedi kérelemre** történik, a kérelmek elbírálása és a lakások kijelölése a **Szociális és Lakás Bizottság hatáskörébe** került.
* A **nem önkormányzati lakásban lakók bérleti díj támogatás** mértékének **jogosultakként havi 10.000, - Ft összeggel történő növelése (maximális összeg havonta 30.000,- Ft)**. A jogosultsági kör bővítése érdekében a rendeletben jelenleg meghatározott **jövedelmi határok** esetében a nyugdíjminimum százalékosan meghatározott értékeinek **10 %-kal történő növelése**, amennyiben a lakásban együtt élők között **kiskorú, vagy öregségi nyugdíjban részesülő személy** van. A támogatás összegének, eddigi szabályozás alapján a bérbeadó részére történő utalása helyett **kérelmező részére történő folyósítása**. A visszaélések elkerülésére tekintettel a rendelet-tervezet tartalmazza, hogy a bérlő köteles három havonta igazolni, hogy bérleti díj tartozással nem rendelkezik.

Az eddigi polgármesteri hatáskörben lévő rendkívüli szociális **krízishelyzetre tekintettel történő bérbeadás**, amely során ez idáig a Szociális és Lakás Bizottságnak javaslattevő jogköre volt, átkerül **bizottsági hatáskörbe.**

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat. Az iroda feladatkörébe tartozik:

* A közgyűlési döntések előkészítése, valamint a kapcsolódó bizottságok kiszolgálása (előkészítés és végrehajtás).
* Az önkormányzati támogatások szerződéseivel kapcsolatos tevékenység, továbbá a képviselői keretek bizonyos részével kapcsolatos ügyintézés.
* A „Szombathely visszavár” ösztöndíj, az „Aktív időskor Szombathelyen”, a „Szombathely, a Segítés Városa” elnevezésű önkormányzati programsorozatokkal kapcsolatos feladatok.
* A 2019. január 1. napjától megújult Szent Márton kártyarendszer regisztrációs kérelmeinek feldolgozása.
* Többletfeladatként jelentkezik a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény módosítása miatt a feladat-ellátási megállapodások felülvizsgálata, az új közművelődési rendelet előkészítése, Közgyűlés elé terjesztése, amelyhez kapcsolódóan 2019. december 11-én a Polgármesteri Hivatal Házasságkötő termében egyeztető fórumra került sor az érintett szervezetekkel. December hónapban átadásra kerültek a „Szombathely visszavár” és Petz ösztöndíjak, továbbá az „Aktív időskor” hátralévő programjai is megrendezésre kerültek.

A **Sport és Ifjúsági Iroda** megkezdte a vajdahunyadi sítáborral kapcsolatos szervező munkát.

Az iroda elkészítette az iskolai sportkörök támogatását, valamint előkészítette a kérelmezők támogatási szerződéseit.

Az iroda és a Városi Diáksport Bizottság lebonyolította a játékos sportversenyt.

Az iroda elvégezte az Iskolai Diák Közösségi Szolgálat tevékenységéből fakadó feladatokat, valamint az iskolák, illetve a diákok részére megküldte a 9. évfolyam tanulói jelentkezési lapját, és félévi összesítőket az iskolák részére. Az iroda biztosította az ifjúsági programok következő rendezvényeinek lebonyolításához szükséges hátteret.

A **Közgazdasági és Adó Osztály** vezetője az alábbi tájékoztatást adta az osztály munkájáról:

**KIMUTATÁS A 2019. DECEMBER 31-IG BEFOLYT ADÓBEVÉTELERŐL**

|  |  |  |  |
| --- | --- | --- | --- |
|  |  | *adatok eFt-ban* | |
| **Számlák megnevezése** | **2019. évi előirányzat** | | **2019. december 31-ig könyvelt adóbevétel** |
| iparűzési adó | 9 200 000 | | 9 937 976 |
| építményadó | 1 280 000 | | 1 276 534 |
| gépjárműadó | 275 000 | | 284 959 |

A befolyt tételek a végrehajtással beszedett összegekkel együtt értendők. Megállapítható, hogy az építményadó szinte pontos teljesülése mellet a helyi iparűzési adó, valamint a gépjárműadó tekintetében túlteljesítés történt.

A **Főépítészi Iroda** vezetője az alábbi tájékoztatást adta az iroda munkájáról:

Az előző Közgyűlés óta eltelt időszakban a Főépítészi Iroda településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, hatósági bizonyítványokat adott ki, valamint a településrendezési eszköz generális felülvizsgálata során szükséges teendőket látta el. Az Irodát személyesen felkereső ügyfelek szóbeli tájékoztatást kaptak kérdéseikre, továbbá főépítészi konzultációkat folytattunk le a tervezőkkel konkrét tervezési feladatokkal összefüggésben.

A **Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az **Általános Hatósági Iroda** munkáját érintően az alábbi jogszabályváltozások kerültek kihirdetésre:

A közigazgatás szervezetrendszerében és eljárásrendjében 2020. január 1-jei, 2020. február 1-jei, illetve 2020. március 1-jei hatállyal rendszerszintű változások történtek. A közigazgatási eljárásokat és a szervek kijelölését illetően az osztály feladatkörébe tartozó közigazgatási hatósági eljárások túlnyomó részét érintették az alábbi központi jogszabályok:

* a fővárosi és megyei kormányhivatalok működésének egyszerűsítése érdekében egyes törvények módosításáról szóló 2019. évi CX. törvény;
* az egyes törvényeknek az egyfokú járási hivatali eljárások megteremtésével összefüggő módosításáról szóló 2019. évi CXXVII. törvény;
* a fővárosi és megyei kormányhivatalok működésének egyszerűsítésével összefüggő egyes kormányrendeletek módosításáról szóló 360/2019. (XII.30.) Korm. rendelet.

Az alábbi jogszabályokat a módosítások csak kisebb mértékben, általában a központi államigazgatási szervek megváltozása tekintetében érintették:

* a közigazgatási szabályszegések szankcióiról szóló 2017. évi CXXV. törvény;
* a polgárok személyi adatainak és lakcímének nyilvántartásáról szóló 1992. évi LXVI. törvény végrehajtásáról szóló 146/1993. (X.26.) Korm. rendelet;
* a vásárokról, a piacokról, és a bevásárlóközpontokról szóló 55/2009. (III.13.) Korm. rendelet;
* a kereskedelmi tevékenységek végzésének feltételeiről szóló 210/2009. (IX.29.) Korm. rendelet;
* a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet;
* a vis maior támogatás felhasználásának részletes szabályairól szóló 9/2011. (II.15.) Korm. rendelet;
* a zenés, táncos rendezvények működésének biztonságosabbá tételéről szóló 23/2011. (III.8.) Korm. rendelet;
* az elővásárlási és előhaszonbérleti jog gyakorlása érdekében az adás-vételi és a haszonbérleti szerződés hirdetményi úton történő közlésére vonatkozó eljárási szabályokról szóló 474/2013. (XII.12.) Korm. rendelet.

Más ügyekben ugyanakkor nagymértékű, az Iroda munkáját jelentősen befolyásoló módosítások történtek.

Módosultak az *anyakönyvi eljárás* szabályai. Az anyakönyvi eljárásról szóló 2010. évi I. törvény (a továbbiakban: At.) módosítása 2020. január 1-től pontosította a fellebbezésre vonatkozó rendelkezést, amely szerint az anyakönyvvezető anyakönyvi eljárásában nincs helye fellebbezésnek.

Az At. további módosításával a nem magyar állampolgárok anyakönyvi eseményeiről történő adatszolgáltatási kötelezettség az anyakönyvi szerv feladatköréből közvetlenül az anyakönyvvezetőhöz került. Tekintve, hogy nemzetközi szerződés vagy viszonosság alapján a nem magyar állampolgár anyakönyvi eseményeiről történő adatszolgáltatás anyakönyvi kivonat kiállításával történik, így a hatásköri szabály változásával annak kiállítása, valamint az érintett állam külképviseletének, ennek hiányában a külpolitikáért felelős miniszternek történő megküldése valamennyi, 2020. január 1. napját követően teljesítésre kerülő értesítés esetében az anyakönyvvezető feladata, amely az anyakönyvezési feladatok ellátásának részletes szabályairól szóló 429/2017. (XII.20.) Korm. rendeletben jelent meg.

Az At. módosításával az ismeretlen holttest anyakönyvezésével kapcsolatos hatáskörök az anyakönyvi szervtől az anyakönyvvezetőhöz kerülnek. A módosítás ezzel egyidejűleg az illetékességi szabályokat érdemben nem befolyásolja.

A módosításnak megfelelően az anyakönyvvezető az elhalt személy átadott személyazonosító igazolványának, valamint a személyi azonosítóját és lakcímét igazoló hatósági igazolványának fizikai érvénytelenítésén túl gondoskodik a hatósági igazolvány érvénytelenítése tényének a hatósági igazolvány nyilvántartásba való bejegyzéséről is. Ettől függetlenül az anyakönyvvezetőnek a vissza nem igényelt érvénytelenített okmányokat, valamint a további, személyazonosság igazolására alkalmas hatósági igazolványt soron kívül, de legkésőbb három napon belül a jövőben is továbbítania kell a haláleset helye szerint illetékes járási hivatalnak.

A 2021. február 1-től hatályos jogszabályváltozás szintén jelentős többletfeladatot sorol az anyakönyvvezetők hatáskörébe:

* Az anyakönyvvezető házasságkötési szándék bejelentésével egyidejűleg felvételezi a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmást, aláírást és jogszabályban meghatározott esetben az ujjnyomatot és a házasságkötés megtörténtét követően haladéktalanul továbbítja a személyi adat- és lakcímnyilvántartásnak.
* A törvénymódosítás hatálybalépését megelőzően tett házasságkötési szándék bejelentése esetén a házasuló erre irányuló kérésére felvételezi az előző pontban meghatározott adatokat és továbbítja a személyi adat- és lakcímnyilvántartásnak.
* Az intézetben történt haláleset és a születés bejelentése az Elektronikus Egészségügyi Szolgáltatási Téren keresztül fog történni. Az intézetnek kell bejelentenie az anyakönyvvezető számára a hivatalból kiadásra kerülő állandó személyazonosító igazolványhoz szükséges adatokat és a másik szülő hozzájáruló nyilatkozatát a gyermek állandó személyazonosító igazolványának kiadásához, és ezt az anyakönyvvezető továbbítja a személyi adat- és lakcímnyilvántartásnak.

Jelentősen változtak a *hagyatéki eljárás* jegyző előtti szakaszának szabályai a hagyatéki eljárásról szóló 2010. évi XXXVIII. törvény (a továbbiakban: Hetv.) módosulása értelmében. A Hetv.-t érintő változások lépcsőzetesen lépnek hatályba, az új rendelkezéseket a hatálybalépését követően indult eljárásokban kell alkalmazni.

2020. február 1-től a jegyző a hagyatéki leltár felvétele során az adó- és értékbizonyítvány tartalmát közli az öröklésben érdekeltekkel. Az adó- és értékbizonyítványban foglaltakkal szemben az öröklésben érdekeltek az Ákr-ben foglaltak szerinti fellebbezéssel élhetnek. Az Ákr. szerinti fellebbezési határidő a döntés közlésétől számított tizenöt nap, amelyet a döntést meghozó hatóságnál kell előterjeszteni. Ha az adó- és értékbizonyítvány ellen fellebbezéssel éltek, akkor a fellebbezés elbírálása után, ha nem fellebbeztek, akkor a fellebbezési határidő lejárta után küldi meg a jegyző a közjegyzőnek a hagyatéki leltárt. Ha az öröklésben érdekelt a hagyatéki eljárás közjegyzői szakaszában szerzett tudomást az adó- és értékbizonyítvány tartalmáról, a tartalmát vitatja és fellebbezni kíván, a közjegyző az eljárást a fellebbezés elbírálásáig felfüggesztheti, a fellebbezést jegyzőkönyvbe veheti, valamint a fellebbezést az adó- és értékbizonyítványt kiállító hatóságnak megküldi.

A jegyző tájékoztatási kötelezettsége vonatkozásában is új szabályok léptek hatályba. A jegyző tájékoztatja a feleket az eljárás során az általa beszerzett adatokról, a hagyaték tárgyához tartozó ismertté vált vagyontárgyakról, a biztosítási intézkedések kérelmezésének lehetőségéről, valamint iratbetekintési jogukról, az eljárás menetéről, jogaikról, kötelezettségeikről, az eljárás várható költségeiről. A jegyző felhívja a feleket, hogy a felhívás kézhezvételétől számított 8 napon belül jelentsék be, ha további, a hagyaték tárgyához tartozó vagyontárgy rögzítése szükséges a leltárban.

Ha kötelesrész iránti igény bejelentés van, a jegyző felhívja a feleket kötelesrész alapjának számításához szükséges vagyontárgy 8 napon belül történő bejelentésére. Ebben az esetben a jegyző tájékoztatja a feleket a hagyaték teljes hatállyal, valamint az ideiglenes hatállyal történő átadásának jogszabályi feltételeiről. A jegyző tájékoztatja az örökösként érdekelteket arról, hogy az eljárás leltározási szakaszában lehetőségük van egymással, valamint a hagyatéki hitelezőkkel egyezségi tárgyalásokat folytatni, illetőleg közvetítői eljárást igénybe venni. Amennyiben a felek között megállapodás jön létre, azt teljes bizonyító erejű magánokiratba vagy közokiratba kell foglalni, amelyet egyezségtervezetként, a felek kérelmére a jegyző a hagyatéki leltár mellékleteként továbbít a közjegyzőhöz jóváhagyás céljából. A jegyző tájékoztatja a feleket arról is, hogy az egyezségkötésre a közjegyző előtti eljárásban is lehetőségük van. A tájékoztatást és a felhívást úgy kell kiadni, hogy a feleknek adott 8 napos határidőt is figyelembe véve a leltár, a rá vonatkozó határidőnek megfelelően elkészülhessen.

Ha az örökhagyó hagyatéka tekintetében nem állnak fenn a hagyaték leltározására vonatkozó feltételei, a jegyző az eljárást megszünteti.

2021. január 1-től a hagyatéki leltározás határidejére vonatkozóan, illetőleg a belföldön kiállított halottvizsgálati bizonyítvány alapján indult eljárás tekintetében lépnek a hatályba a következő rendelkezések:

* A hagyatéki leltárt 30 napon belül kell elkészíteni. Ezt a határidőt attól a naptól kell számítani, amikor a jegyző a kötelező leltározás alá eső vagyontárgyról vagy a leltár felvételét kötelezővé tevő tényről, körülményről okiratból tudomást szerzett.
* A határidő meghosszabbítása, valamint a leltár elkészítésének felfüggesztése vagy szünetelése főszabály szerint nem lehetséges.
* A jegyző a leltározást a halottvizsgálati bizonyítvány elektronikus beérkezésétől számított 5 napon belül kezdi meg, a belföldön kiállított halottvizsgálati bizonyítvány alapján indult eljárásban. Az eljárásban a leltárt legkésőbb a halottvizsgálati bizonyítvány elektronikus beérkezésének napjától számított 35. napig kell elkészíteni.

Csökkent a jegyző hatáskörébe tartozó *állatvédelmi hatósági feladatok* száma, a földművelésügyi hatósági és igazgatási feladatokat ellátó szervek kijelöléséről szóló 383/2016. (XII.2.) Korm. rendelet módosítása értelmében.

2020. január 1-től a Korm. rendelet szűkebb körben meghatározott esetben jelöli ki a jegyzőt mint hatáskörrel rendelkező állatvédelmi hatóságot az állatvédelmi törvényben (Ávtv.) meghatározott feladatok ellátására. A jegyző mint állatvédelmi hatóság az önkormányzat által közvetlenül igazgatott terület vonatkozásában önkormányzati állatvédelmi őrszolgálatot működtethet, illetőleg feladata a kóbor állatok befogása, tulajdonjogának átruházása, végleges elhelyezése, illetőleg az állat életének megengedett módon való kioltása. A Korm. rendeletben meghatározott egyéb feladatok tekintetében a jegyző 2020. január 1-től nem rendelkezik hatáskörrel.

A Rendelet rendelkezéseit a folyamatban lévő hatósági ügyekben is alkalmazni kell. Ha jogszabály másként nem rendelkezik, a más szerv feladat- és hatáskörébe kerülő folyamatban lévő elsőfokú ügyekben, valamint a folyamatban lévő peres eljárásokban az a szerv jár el, amelynek hatáskörébe a feladat ellátása átkerült. A folyamatban lévő ügyekben a Rendelet hatálybalépése előtt végzett eljárási cselekmények hatályát és a megkezdett határidőket nem érinti, hogy az eljárás lefolytatása a Rendelet hatálybalépésével más szerv feladat- és hatáskörébe kerül.

A gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet (továbbiakban: Gyer.), illetőleg a gyermekvédelmi és gyámügyi feladat- és hatáskörök ellátásairól, valamint a gyámhatóság szervezetéről és illetékességéről szóló 331/2006. (XII.23.) Korm. rendelet módosításával bővültek a jegyző *gyámügyi és gyermekvédelmi hatáskörei*. Az irodát érintő változás alapján a települési önkormányzat jegyzője a nagykorú apa esetében teljes hatályú apai elismerő nyilatkozatot vesz fel, amelyre most már kizárólagos hatásköre van a jegyzőnek, illetve az anyakönyvvezetőnek.

Módosult a *polgárok személyi adatainak és lakcímének nyilvántartásáról* szóló 1992. évi LXVI. törvény (a továbbiakban: Nytv.).

2020. február 1-től kiegészültek az Nytv. nyilvántartás adatforrásaira vonatkozó rendelkezései a honosított arcképmása és aláírása vonatkozásában. Változott a személyazonosítás és személyazonosság igazolására alkalmas hatósági igazolványok kiadásával kapcsolatosan az Nytv., ugyanis lehetőség van jogszabályban meghatározott esetekben hivatalból is kiállítani a személyazonosság igazolására alkalmas hatósági igazolványt. Kiegészült az eljáró hatóság személyazonosság igazolására – a polgár ujjnyomatának összevetésére és kezelésére – vonatkozó szabály. Az Nytv. hatálya már nem terjed ki a honosított vagy visszahonosított külföldön élő polgár személyazonosító igazolványával kapcsolatos eljárásra.

Az Nytv.-vel kapcsolatos további változások lépcsőzetesen lépnek hatályba. 2020. május 1-től az arcképelemzési nyilvántartással és arcképelemző rendszerrel kapcsolatos szabályok, 2020. július 1-től az Nytv. adatvédelemmel kapcsolatos rendelkezések, 2021. február 1-től pedig a nyilvántartás szervezeti, hatásköri és illetékességi szabályai, a nyilvántartást kezelő szerv feladatai, a nyilvántartás adatai és adatforrásai, az elektronikus anyakönyvbe bejegyzés szabályai, a nyilvántartásból történő adatszolgáltatás szabályai, az elhalálozásról történő értesítési szolgáltatással kapcsolatos rendelkezések, illetőleg a személyazonosítás és személyazonosság igazolására alkalmas hatósági igazolványokkal kapcsolatos szabályok változnak vagy egészülnek ki.

Módosult az *általános közigazgatási rendtartásról* szóló 2016. évi CL. törvény (a továbbiakban: Ákr.).

2020. január 1-től változott az Ákr. megkeresésre vonatkozó szabálya, ugyanis ha a megkeresés teljesítését a megkeresett szerv megtagadja és a megkeresés teljesítésére más szerv jogosult, a megkeresett szerv a megkeresést haladéktalanul a megfelelő szervhez továbbítja, és tájékoztatja erről a megkereső hatóságot. A jogalkotó az adatkezelés vonatkozásában pontosította a törvény által védett adatok meghatározását, illetőleg változtak az adatok zárt kezelésére, a hiánypótlásra, a kérelem megszüntetésére, a tárgyalásra, a döntés tartalmára és formájára vonatkozó egyes rendelkezésekre, a fellebbezésre vonatkozó egyes rendelkezésekre, illetőleg az ügyfélnek a közigazgatási per indítására vonatkozó szabályok. A hatósági ellenőrzés lefolytatására vonatkozó szabály a kérelemre elrendelt hatósági ellenőrzéssel kapcsolatban egészül ki.

A 2021. január 1-től hatályos módosulások az Ákr. döntés módosítása és visszavonási szabályai, illetőleg a felügyeleti eljárás vonatkozásában hoz változást, ugyanis, ha a hatóság megállapítja, hogy a másodfokú hatóság, a felügyeleti szerv vagy a közigazgatási bíróság által el nem bírált döntése jogszabályt sért, a döntését annak közlésétől – a közigazgatási szabályszegések szankcióiról szóló törvény közigazgatási szankcióinak alkalmazásának különös szabályaiba ütköző esetben a büntetőügyben hozott határozat közlésétől – számított egy éven belül, legfeljebb egy ízben módosítja vagy visszavonja.

Az **Építéshatósági Iroda** általános építésügyi hatóságként látja el az elsőfokú építésügyi hatósági feladatokat a megyeszékhelyen, valamint 39 környező településen. Kérelemre lefolytatja az engedélyezési eljárásokat, hatósági bizonyítványokat állít ki, valamint teljesíti a szakhatósági és egyéb szervi megkereséseket. Az irodára érkező ügyfeleknek tájékoztatást nyújt, illetve a hatósági rendeletek által előírt, és más hatóságok általi megkeresésre, helyszíni szemléken vesz részt. A hatósági ügyekben a jogszabályban előírt ügyintézési határidőt az Iroda betartotta.

Az előző beszámoló óta eltelt időszakban az **építésügyi hatósági munkát érintő** jogszabályváltozások az alábbiak:

A fővárosi és megyei kormányhivatalok működésének egyszerűsítése érdekében egyes törvények módosításáról szóló 2019. évi CX. törvény értelmében 2020. március 1. napjától a jegyzők építésügyi hatósági hatásköre megszűnik, az építésügyi hatósági feladatokat a kormányhivatalok fogják ellátni. Ennek megfelelően a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvényből is törlésre kerül a jegyzői építésügyi szabályozásra vonatkozó rendelkezés.

Az építésügyi és az építésfelügyeleti hatóságok kijelöléséről és működési feltételeiről szóló 343/2006. (XII.23.) Korm. rendelet (a továbbiakban: Korm. rendelet) alapján – a jogszabályban meghatározott kivételekkel – 2020. március 1-től a jegyző építésügyi feladat- és hatáskörei megszűnnek, és a fővárosi és megyei kormányhivatal (a továbbiakban: kormányhivatal) az általános építésügyi hatóság.

A feleknek (polgármester és kormányhivatal) megállapodást kell kötni a feladatok átadásával kapcsolatos feladatok vonatkozásában, amelyben a polgármester teljes körű felelősséget vállal az általa tett nyilatkozatok és az átadott, ismertetett adatok, információk, tények, okiratok, dokumentumok valóságtartalmáért, teljeskörűségéért és az érdemi vizsgálatra alkalmas voltáért a megállapodás mellékletét képező teljességi nyilatkozattal. A törvény alapján az önkormányzat vagyona és vagyoni értékű joga, amely a jegyző építésügyi igazgatási feladatainak ellátását biztosítja, 2020. március 1. napján az állam ingyenes használatába kerül. A megállapodást 2020. január 31-ig kell megkötni.

A Korm. rendelet január 1-től hatályos 13. § (3) és (4) bekezdései szerint a 2020. február 29-ig első fokú építésügyi hatósági feladatokat ellátó általános építésügyi hatáskört gyakorló járásszékhely települési önkormányzat jegyzője a 2020. február 29. napján folyamatban lévő papíralapú ügyek iratait az Ákr. 17. §-a alapján az iratok kezelésére vonatkozó jogszabályoknak megfelelő bontásban haladéktalanul megküldi, valamint az építésügyi hatósági engedélyezési eljárást támogató elektronikus dokumentációs rendszerben lévő valamennyi ügyet az alkalmazásban csoportosan átteszi a hatáskörrel és illetékességgel rendelkező építésügyi hatósághoz.

Folyamatban lévő ügynek kell tekinteni az érdemi döntéssel le nem zárt, a végre nem hajtott kötelezettséget elrendelő döntést tartalmazó, valamint a hatályos építési vagy bontási engedélyt tartalmazó ügyet. A 2013. január 1. és 2020. február 29. napja között lezárt iratok őrzéséről a járásszékhelyi jegyző gondoskodik az önkormányzati hivatalok egységes irattári tervének kiadásáról szóló rendelet szerinti egységes irattári terv, valamint az önkormányzati hivatal iratkezelési szabályzata alapján. Az építésügyi hatóság kérésére a lezárt iratokat a járásszékhelyi jegyző köteles három napon belül átadni az építésügyi hatóságnak.

A Korm. rendelet 13. § (2) bekezdés azt is előírja, hogy a 2012. december 31. napjáig lezárt iratok őrzéséről a jegyző gondoskodik az önkormányzati hivatalok egységes irattári tervének kiadásáról szóló rendelet szerinti egységes irattári terv, valamint az önkormányzati hivatal iratkezelési szabályzata alapján. Az építésügyi hatóság kérésére a lezárt iratokat a jegyző köteles három napon belül átadni az építésügyi hatóságnak.

A 2020. március 1-jével más szerv feladat- és hatáskörébe kerülő, folyamatban lévő elsőfokú ügyekben, valamint a folyamatban lévő peres eljárásokban az a szerv jár el, amelynek hatáskörébe a feladat ellátása a jogszabály rendelkezése szerint kerül. Mindazon elsőfokú ügyeket, amelyekben az általános építésügyi hatóságok 2020. február végéig nem hoznak döntést, már a kormányhivatalok fogják befejezni.

A folyamatban lévő ügyekben a 2020. március 1-je előtt végzett eljárási cselekmények hatályát és a megkezdett határidőket nem érinti, hogy az eljárás lefolytatása más szerv feladat- és hatáskörébe kerül.

Az egyes törvényeknek az egyfokú járási hivatali eljárások megteremtésével összefüggő módosításáról szóló [2019. évi CXXVII. törvény](https://epitesijog.hu/site/download?id=25) alapján 2020. március 1. napját követően indult ügyekben – főszabály szerint – már nem lehet fellebbezést előterjeszteni a döntésekkel szemben, kizárólag közigazgatási peres eljárást lehet kezdeményezni. Ennek megfelelően az épített környezet alakításáról és védelméről szóló 1997. évi LXXVIII. törvényből, valamint az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI.8.) Korm. rendeletből kikerül az összes olyan rendelkezés, amely a fellebbezéssel, másodfokú eljárásokkal kapcsolatos volt, de csak közvetetten érintett szabályokat is törölnek.

Az Ákr. 116. § (2) bekezdésének azon módosítását, hogy a járási (kerületi) hivatal vezetője határozatával szemben már nem lehet fellebbezni, csak a 2020. március 1. napját követően indult és a megismételt eljárásokban kell alkalmazni. Az építésügyekben ez azt jelent(het)i, hogy a 2020. március 1. napja előtt indított hatósági eljárásokban még beadható fellebbezés, és azokat a Kormányhivatal bírálja el az eljárás megindításának napján hatályos rendelkezések alapján.

Az **Általános Hatósági Irodához** tartozó **Ügyfélszolgálat** munkájáról az alábbiakban számolok be. 2019. december hónapban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Általános információk** | **Szociális ügyek** | **Lakás-ügyek** | **Adó-ügyek** | **Kommun. ügyek** | **Keresked. ügyek** | **Szt. Márton kártya** | **Erzsébet utalvány** | **Kiskert szerz.** |
| 370 | 523 | 262 | 106 | 31 | 103 | 154 | 1 | 64 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ezek számadatai az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2019. december | 311 | 115 |

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** munkáját a közbeszerzésekről szóló 2015. évi CXLIII. törvény (Kbt.) módosítása érinti, amely 2019. december 18-án került kihirdetésre a Magyar Közlönyben.

A hatályba lépő módosítások a kialakult szabályokat alapjaiban nem változtatják meg, amely elsődlegesen annak köszönhető, hogy a hatályos Kbt. megfelel az uniós irányelveknek, és alkalmazása során is egyértelmű gyakorlat alakult ki, így tehát csak néhány területen volt szükség korrekcióra.

A módosítás legjelentősebb területe az összefoglaló tájékoztatással induló eljárásforma megszüntetése. A Kbt. 113. §-ban szabályozott eljárástípus esetén az ajánlatkérő nem volt köteles hirdetményt közzétenni, csak a beszerzési szándékáról kellett egy összefoglalót megjelentetni és az erre jelentkezőknek, továbbá az általa előre rögzített legalább három szereplőnek kellett az ajánlattételi felhívást megküldeni.

Ezen eljárásforma kivezetésre kerül, így tehát főszabállyá válik nemzeti eljárásrendben is a hirdetmények alkalmazása az eljárások megindítása során, amely hozzájárul a verseny és átláthatóság növeléséhez.

Nemzeti eljárásrendben megszűnik az ajánlatok kétszakaszos bírálatának kötelezettsége, ez a nemzeti eljárásrendben kiírásra kerülő közbeszerzési eljárások gyorsítását fogja eredményezni.

Iratbetekintés kérelmezésére a közbeszerzési eljárások eredményhirdetését követően 10 naptári napon belül kell sort kerítenie az ajánlattevőknek.

A jövőben kevesebb információt kell majd az ajánlatkérőknek a felhívásaikban közzétenniük, számos információt elegendő lesz majd a dokumentációban szerepeltetni.

A szakemberek gyakorlati időtartamával kapcsolatos lényeges változás, hogy amennyiben egy ajánlattevő egy szakember gyakorlati időtartamával kapcsolatban a felolvasólapra magasabb, azaz kedvezőbb értéket ír, mint amit az alátámasztó dokumentumok visszaigazolnak, és a felolvasólapra írt magasabb értéket nem sikerül hiánypótlással alátámasztani, úgy a benyújtott ajánlat érvénytelen lesz.

Megszűnik azon szabály is, amely előírta, hogy nem alkalmazható a legalacsonyabb ár szempontja egyedüli értékelési szempontként a tervezési, a mérnöki és építészeti szolgáltatások, valamint építési beruházások esetében. A továbbiakban nem minden esetben lesz kötelező az építési beruházások és tervezési szolgáltatást érintő közbeszerzések esetében az áron kívüli más értékelési szempont előírása, ugyanakkor a minőségi értékelés főszabálya fenntartásra kerül és az attól való eltérést indokolni kell.

Kiemelten fontos módosítás az építési beruházások közbeszerzési értékhatárának jelentős emelése. Az évek óta irányadó nettó 25 millió forintos értékhatár nettó 50 millió forintra emelkedik, így a közbeszerzési kötelezettség csak akkor áll fenn, ha egy műszaki és gazdasági szempontból funkcionális egységet képező építési beruházás becsült értéke eléri, vagy meghaladja a nettó 50 millió forintot. Az árubeszerzés és szolgáltatás megrendelés nettó 15 millió forintos értékhatára nem változik.

A közbeszerzési törvény módosításai 4 lépcsőben lépnek hatályba: a kihirdetést követő napon, azaz 2019. december 19-én, 2020. január 1-én, 2020. február 1-én és 2020. április 1-én.

Az előző Közgyűlés óta eltelt időszakban a Közbeszerzési Iroda folyamatosan közreműködik a TOP pályázatok támogatási szerződési határidejének ütemezésében, előkészíti a Közbeszerzési Bíráló Bizottság előterjesztéseit.

Közbeszerzési tanácsadónk megbízási szerződése 2019. december 15. napjával lejárt, a felelős akkreditált közbeszerzési szaktanácsadó beszerzésére irányuló versenyszabályzat szerinti eljárást lefolytattuk, a szerződés egy éves időtartamra a nyertes ajánlattevővel aláírásra került. /**Apex-MM Kft.** (2093 Budajenő, Patics u.10.)/

A folyamatban lévő közbeszerzési eljárásokat és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP kerékpáros barát fejlesztés** | A fedezet biztosításáig az ajánlati kötöttség 2020.március 13. napjáig meghosszabbításra került. |
| 2. | **TOP Óvoda fejlesztések IV.**  (Gazdag Erzsi Óvoda, Vadvirág Óvoda) | Az eljárás eredménytelenné nyilvánítása megtörtént 2019.11.25. napján, a KFF záró tanúsítványát 2019. december 16 napján kiadta.  Új eljárás indítása szükséges. |
| 3. | **TOP Vásárcsarnok** | A fedezet biztosításáig az ajánlati kötöttség 2020.március 13. napjáig meghosszabbításra került. |
| 4. | **TOP Képtár eszközbeszerzés**  (műtárgy világítás, informatikai eszközök) | A folyamatba épített ellenőrzés miatt a felhívás és a dokumentumok a KFF részére minőségbiztosításra felterjesztésre kerültek, hiánypótlás a becsült érték alátámasztására folyamatban van. |
| 5. | **TOP Ferenczy utca felújítása** | Közbeszerzési tanácsadó beszerzése folyamatban van, piackutatás megtörtént.  Az eljárás még nem indult meg. |
| 6. | **TOP Energetika – Oladi Szakképző** | Közbeszerzési tanácsadó beszerzése megtörtént.  Az eljárás előkészítése folyamatban van. |
| 7. | **TOP Energetika –Maros-Pipitér Óvoda** | Közbeszerzési tanácsadó beszerzése megtörtént  Az eljárás előkészítése folyamatban van. |
| 8. | **TOP Schrammel – eszközbeszerzés**  (műtárgyvilágítás, informatikai eszközök) | Közbeszerzési eljárás bizottságra történő előkészítése folyamatban van.  Az eljárás előkészítése folyamatban van. |
| 9. | **TOP- Szociális városrehabilitáció II.**  (Tóth István Park, Szabadságharcos u.4. vizesblokk) | KBB 2020.01.16. napján tesz javaslatot az eljárás indítására. |

A **Beruházási Iroda** vezetője az alábbi tájékoztatást adta az iroda munkájáról:

**TOP-6.2.1-15-SH1-2016-00005 Bölcsődei fejlesztések Szombathelyen** című projekt keretében, a Kuckó Bölcsőde kivitelezése befejeződött. A használatbavételi engedély rendelkezésre áll.

A Csodaország Bölcsőde kivitelezése befejeződött. A konyhai gépészeti befúvó rendszer kiépítésére vonatkozó EBI által megkötött szerződés szerint a kivitelezés még folyamatban. A bölcsődei eszközbeszerzés folyamatban van.

**TOP-6.3.2-15-SH1-2016-00001 A szombathelyi Sportliget fejlesztése** című projekt kivitelezését a Sportliget 2018 Konzorcium (Homlok Építő Zrt. és a Prenor Kft.) végezte el. A parkoló forgalomba helyezési eljárásban a jogerősítés folyamatban, a használatbavételi eljárás és a vízjogi üzembe helyezési eljárás lezárult.

A projekthez kapcsolódó Aranypatak híd műszaki átadása megtörtént, forgalomba helyezési eljárás jogerősítése folyamatban.

Az önerőből megvalósítandó Aranypatak revitalizáció műszaki átadása lezárult.

**TOP-6.5.1-15-SH1-2016-00002 AGORA központ energetikai korszerűsítése** című projekt kivitelezése befejeződött, garanciális jellegű tűzvédelmi rendszerrel összefüggő probléma kezelése folyamatban.

**TOP-6.6.1-15-SH1-2016-00001 Új Egészségügyi Alapellátó Központ** kialakításacímű projekt megvalósítására a Dreiszker Kft.-vel kötött az önkormányzat szerződést. A kivitelezés folyamatban van. A távhő-szolgáltatóval a fűtési energia biztosítására a szerződés módosítása egyeztetés alatt van.

**TOP-6.7.1-15-SH1-2016-00001 Szociális város rehabilitáció II. ütem** című projekt keretében, a szociális bérlakás felújítások esetében, a műszaki átadás-átvételi eljárás lezárult. A garanciális jellegű hibák javítása folyamatos, a SZOVA Nonprofit Zrt. részéről a gázmérő-óra felszerelések ügyintézése van folyamatban.

A Szabadságharcos utca 4. szám alatti ingatlanon 3 lakásban fürdő helyiség kialakítására a közbeszerzési eljárás előkészítése folyamatban van, valamint a Tóth István park fejlesztésére vonatkozó közbeszerzési eljárás előkészítése is.

**TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban, Szombathely Megyei Jogú Város Közgyűlésének 42/2016. (II.25.) Kgy. számú határozata alapján eljárva a tervezők, azaz az Investment Kft., a Somlai Mérnöki Iroda Kft., valamint a Westber Kft. beszerzésre kerültek és a kiviteli tervek elkészültek. Az építési műszaki ellenőr beszerzése megtörtént, a Magyar Mérnök Céh Kft.-vel a megbízási szerződést megkötötte az önkormányzat. A kivitelező beszerzésére vonatkozó eljárásban az ajánlatok beérkeztek, az értékelés folyamatban van.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** szakaszra vonatkozóan az engedélyes és kiviteli tervek elkészítésére vonatkozó tervezési szerződés előkészítés alatt van. **Szombathely-Balogunyom településeket összekötő kerékpárút** engedélyes terveit, az építési engedélyt, valamint a kiviteli terveket a Beruházási Iroda beszerezte. A beruházáshoz szükséges kisajátítás folyamatban van.

**TOP-6.5.1-16-SH1-2018-00001 "Maros és Pipitér óvoda energetikai korszerűsítése"** Az engedélyes szintű tervek leadása 2019. szeptember 2-án megtörtént, a kiviteli tervek és a tervezői költségbecslés rendelkezésre áll. A műszaki ellenőr beszerzése megtörtént. Jelenleg a kiviteli tervek felülvizsgálata, valamint a kivitelező beszerzésére vonatkozó közbeszerzési eljárás előkészítése folyamatban van.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében **„Új bölcsődei intézmény létesítése Szombathelyen”** című pályázat megvalósításhoz szükséges engedélyezési és kiviteli terveinek elkészítésére vonatkozó indikatív árajánlatok rendelkezésre állnak. A pályázati kérelem beadásra került, a jogosultsági döntést 2019. október 10-én megkapta az önkormányzat. Támogatói döntésre várunk. A tervező beszerzése előkészítés alatt van.

**TOP-6.2.1-15-SH1-2016-00002 Óvodák fejlesztése Szombathelyen** projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata alapján eljárva az engedélyes és kiviteli tervek, az építési műszaki ellenőr beszerzésre kerültek, valamint a kivitelezők beszerzése részben megtörtént.

* A **Gazdag Erzsi Óvoda** tekintetében a közbeszerzés nyertesével a Pritamin Trend Kft.-vel kötött az önkormányzat szerződést, azonban a szerződéses határidőben a kivitelező nem kezdte meg a kivitelezési munkákat. A szerződés felmondásra került, a meghiúsulási kötbér érvényesítése érdekében szükséges intézkedés kezdeményezése megtörtént. Ismételt közbeszerzési eljárás került kiírásra, mely eredménytelen lett, mivel két ajánlat helyett csak egy érkezett be.
* A **Vadvirág Óvodában** a közbeszerzés nyertesével a Pritamin Trend Kft.-vel megkötésre került a szerződés, azonban a szerződéses határidőben csupán a vállalás 75 %-át teljesítették. A szükséges intézkedéseket megtette az iroda az elszámolás és a kötbér érvényesítése érdekében. Ismételt közbeszerzési eljárás került kiírásra, mely eredménytelen lett, mivel két ajánlat helyett csak egy érkezett be.
* Az **Aréna Óvoda** felújítására vonatkozóan a harmadik közbeszerzési eljárás eredményesen zárult, a nyertes KG Invest 2008 Kft.-vel a kivitelezési szerződés megkötésre került. A munkaterület 2019. június 6-án került átadásra kivitelezőnek. Az óvoda felújításához kapcsolódóan a pályázatból kimaradt műszaki tartalom (pl.: bútorok, személyfelvonó) megvalósítására az önkormányzat által biztosított támogatásból a Szombathelyi Köznevelési GAMESZ kötött szerződést a KG Invest 2008 Kft.-vel. Az óvoda konyhájának felújítása az ELAMEN Zrt. feladata, amelyre szintén a KG Invest 2008 Kft.-vel kötött szerződést. A felmerült vakolatrendszerrel kapcsolatos problémára a Közgyűlés biztosította a fedezetet, az erre vonatkozó szerződésmódosítást elkészítette és megküldte az iroda a Közbeszerzési Felügyeleti Főosztály (KFF) általi jóváhagyásra, emellett a kivitelezés továbbra is folyamatban van. A Közgyűlés döntése értelmében a vakolatrendszerrel kapcsolatos probléma ügyében szakértői vizsgálatot kezdeményezett, a vizsgálat lefolytatásához kért dokumentumokat a közjegyző részére továbbította.
* A **Benczúr Óvoda** felújítására a vállalkozási szerződés aláírásra került a nyertes Szkendó Építő és Mélyépítő Mérnöki Kft.-vel. Az óvoda kivitelezése elkészült, műszaki átadás-átvételi eljárás lezárult, folyamatban van a használatbavételi engedélyezési eljárás.
* A **Mesevár Óvoda** kerítésének építésére a vállalkozási szerződés aláírásra került a nyertes PDR Alpok Bau Kft.-vel. A vállalkozó a meglévő kerítést elbontotta, az új kerítés alapozását elvégezte, a lábazat falazását végzi, a kerítésmezőket festésre elszállította. A szerződéses határidő elmulasztása miatt késedelmi kötbér érvényesítését helyeztük kilátásba.

**TOP-6.3.1-15-SH1-2016-00001 Szombathely, Szent László király utcai felhagyott iparterület fejlesztése** címűprojekt keretében, Szombathely Megyei Jogú Város Közgyűlésének Gazdasági és Városstratégiai Bizottsága 253/2016. (VI.20.) GVB számú határozata alapján eljárva az engedélyes és kiviteli tervek, az építési műszaki ellenőr, valamint a kivitelező beszerzésre kerültek. A kialakításra kerülő vívóakadémia, kereskedelmi egységek, cserkészház, asztalitenisz csarnok és ezekhez tartozó út, parkolók, közművek kivitelezési munkái elkészültek. A jogerős használatbavételi engedélyek rendelkezésre állnak. Az üzemeltető és a leendő bérlők részére történő átadás folyamatban van.

**TOP-6.5.1-15-SH1-2016-00003 Neumann János Általános Iskola felújítása** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. számú határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. Az épület energetikai korszerűsítési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és műszaki ellenőr általi ellenőrzése megtörtént. A garanciális problémák javítása folyamatban van.

**TOP-6.5.1-15-SH1-2016-00005 Egészségügyi Intézmények Energetikai Korszerűsítése** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. számú határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A Váci Mihály utca 3. szám alatti, illetve a Jáki u. 35. szám alatti orvosi rendelők energetikai korszerűsítésének kivitelezési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése megtörtént. A garanciális problémák javítása folyamatban van.

**TOP-6.1.3-15-SH1-2016-00001 azonosítószámú, "Szombathelyi Vásárcsarnok felújítása”** című projekt keretében, indított közbeszerzési eljárás során beérkezett ajánlatok (4 db) műszaki-szakmai alkalmassági vizsgálatát a Beruházási Iroda elvégezte, a Közbeszerzési Iroda részére megküldte. Jelenleg az ajánlatok hiánypótoltatása, a szükséges nyilatkozatok bekérése van folyamatban.

**Az Innovációs és Technológiai Minisztérium által kiírt pályázat keretében 2 db elektromos gépjármű beszerzésére vonatkozó pályázat nyújtható be.** 2019. január 9-én a szükséges kérelem és adatlap benyújtásra került a támogató felé. A legfeljebb bruttó 30 millió forintos támogatás elnyerésére irányuló támogatási szerződés aláírásra került, határidő: 2020. június 30. A beszerzés előkészítése folyamatban van.

**TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**” című projekt a megvalósult Stromfeld és Joskar-Ola szakaszok tekintetében sikeresen lezárult. Ezen két szakasz esetében a nyertes Szkendó Kft. a kivitelezési munkákat a szerződéses határidőben befejezte. A szakaszok vízjogi üzemeltetési engedélye rendelkezésre áll.

A további 6 szakasz tekintetében kiírt újabb közbeszerzési eljárás eredményes volt, a nyertes A-Híd Zrt.-vel a szerződéskötés 2019. január 28-án megtörtént. Kivitelező a Szent Imre herceg útja, Olad falu, Rumi út, Szatmár utca és Mérleg utca vonatkozásában a munkákat készre jelentette. A Nárai utcai, valamint a Szent Imre herceg utcai szakaszok tekintetében a kivitelező 2019. november 21-én pótmunkaigényt jelentett be. A kérelmekkel kapcsolatos szerződésmódosításokat jóváhagyás céljából a Közbeszerzési Felügyeleti Főosztály részére megküldésre került. A Szent Imre herceg útja, Olad falu, Rumi út, Szatmár utca és Mérleg utca vonatkozásában a műszaki átadás-átvételi eljárás 2019. december 23-án lezárult, jelenleg a garanciális hibajavítás van folyamatban.

**TOP-6.1.4-16 „Képtár turisztikai fejlesztése”** című pályázat keretében, Szombathely Megyei Jogú Város Közgyűlésének 380/2016. (XII. 15.) Kgy. számú, valamint a 65/2018. (IV. 26.) Kgy. számú határozata alapján eljárva a kiviteli tervek beszerzésre kerültek. A műszaki ellenőri feladatokat a Westber Kft. látja el. A kivitelező részére a munkaterület átadására került 2019. október 10-én. A munkavégzés folyamatos, a kivitelezési határidő: 2020. október vége. Az eszközbeszerzésre vonatkozó eljárás folyamatban van.

**TOP-6.1.4-16 „Víztorony turisztikai fejlesztése”** című pályázat során, Szombathely Megyei Jogú Város Közgyűlésének 86/2017. (IV. 27.) Kgy. számú határozata, valamint a 66/2018. (IV. 26.) Kgy. számú határozata alapján eljárva az építési engedély beszerzésre került, a kivitelezési tervdokumentációt a Beruházási Iroda elkészítette. A műszaki ellenőri szerződés 2018. augusztus 22-én aláírásra került a Savaria Városfejlesztési Nonprofit Kft.-vel. A kivitelező beszerzésére vonatkozó közbeszerzési eljárás lezárult, a nyertes Homlok Építő Zrt-vel a szerződéskötés megtörtént, a munkaterület átadásra került, a kivitelezési határidő 2020. április 8.

**Szent Márton projekt II. ütem**ében a Beruházási Iroda Szombathely Megyei Jogú Város Közgyűlésének 37/2017. (III. 2.) Kgy. számú határozata, a 174/2017. (VI. 15.) Kgy. számú, valamint a 322/2018. (XII. 10.) Kgy. számú határozata alapján járt el az alábbiak szerint:

* **Ady tér és környezetének fejlesztése:** A terveket készítő Somlai Mérnöki Iroda Kft. a vázlatterveket elkészítette, az iroda részére átadta, azokat a Tervtanács és a Közgyűlés a 67/2018. (IV. 26.) Kgy. sz. határozatával elfogadta. A tervező az engedélyes szintű tervdokumentációkat átadta. Az engedély iránti kérelem benyújtásához szükséges feltételek megteremtése (tulajdonosi hozzájárulás kérés) és a kiviteli tervek készítése folyamatban van.
* **Járdányi Paulovics István Romkert fejlesztése:** A Savaria Múzeum a császári mozaik kiemelését, konzerválását elvégezte. A mozaik restaurálására és elhelyezésére vonatkozó javaslatokat a Miniszterelnökség jóváhagyta. Ennek keretében a Romkert területén a tereprendezésre vonatkozó beszerzés eredményesen lezárult, az Inter-Alp Produkt Kft. a munkákat szerződés szerint elvégezte, jelenleg a műszaki átadás-átvételi eljárás van folyamatban. A Pásztor utcai raktár bővítésére vonatkozó szerződéskötés megtörtént. A mozaik restaurálására vonatkozó szerződéskötés megtörtént.
* **Szent Márton utca rehabilitációja:** A tervezési szerződés megkötésre került, az engedélyezési tervek elkészültek, az építési engedélyt megkapta az önkormányzat. A kiviteli terveket 2018. szeptember 26-án a tervező átadta.

**A Késmárk utcai teniszcentrum fejlesztése** vonatkozásában, Szombathely Megyei Jogú Város Közgyűlésének 5/2018. (II. 15.) Kgy. számú határozata az MVP programból történő támogatását tudomásul vette, az alapján eljárva a tervező beszerzése megtörtént. Az engedélyezési szintű terveket a Közgyűlés 146/2018. (VI. 25.) Kgy. számú határozatával támogatta. Az engedély, a kiviteli tervek, az építési műszaki ellenőr beszerzésre kerültek. A kivitelező beszerzésére vonatkozó közbeszerzési eljárás sikeresen lezárult, a vállalkozási szerződést aláírta az önkormányzat a nyertes Takép 2000 Kft.-vel. A munkaterület átadásra került, a kivitelezési munkák folyamatban vannak, a készültség az 75 %-ot meghaladja. A kivitelezési határidő: 2020. március 21.

**„Schrammel Imre életművének méltó helyen történő elhelyezése Szombathelyen”** projekt: A kivitelező beszerzésére vonatkozó eljárás eredményeképpen szerződés megkötésre került a Takép-2000 Kft.-vel. A munkaterület átadás 2019. október 15-én megtörtént, a kivitelezés folyamatos. Az eszközbeszerzésre vonatkozó eljárás előkészítés alatt van.

**TOP-6.1.1-15-SH1-2016-00001 A szombathelyi Északi Iparterület fejlesztése** címűprojekt keretében, Szombathely Megyei Jogú Város Közgyűlésének 189/2016. (VI.09.) Kgy. számú határozata alapján eljárva a kiviteli tervek, és az építési műszaki ellenőr beszerzése megtörtént. A műszaki ellenőri feladatokat a Westber Kft. látja el. A szükséges hatósági engedélyeket a Beruházási Iroda beszerezte. A fejlesztést végző kivitelezőre vonatkozó közbeszerzési eljárás lezárult. A szerződés aláírásra került a Vasivíz Zrt.-vel és az Alpok Terra Kft.-vel. A kivitelezés folyamatban van, a készültségi fok elérte a 75 %-ot.

**Az MLSZ által** – a 2012 óta működő Országos Pályaépítési Programjának keretén belül – **meghirdetett Óvodai Pályaépítési Program** keretében a pályázat benyújtásáról a Sport és Ifjúsági Iroda gondoskodik, melyhez a műszaki tartalmú alátámasztó dokumentumokat a Beruházási Iroda biztosítja, szerzi be. A 163/2019. (IV.30.) Kgy. számú határozat értelmében az iroda újabb talajmechanikai szakvéleményt, valamint helyszínrajzot szerzett be az új helyszínen, azaz a Neumann János Általános Iskola udvarára történő elhelyezésre tekintettel. A munkaterület átadás-átvételi eljárása 2019. november 5-én megtörtént, a kivitelezés folyamatban van.

**Szombathelyi Jáki úti temető I. világháborús hadisírjainak és emlékműveinek felújítása** megtörtént, a Honvédelmi Minisztérium által észrevételezett hibák javítása elkészült. Az 578 db egységes hadisírkő stabilizálására, stabillá tételére vonatkozóan a Honvédelmi Minisztérium tájékoztatása alapján ismételt pályázat benyújtása szükséges, jelenleg annak előkészítése zajlik. A kivitelezésre vonatkozóan az ismételt árajánlatok beszerzésre kerültek. A Minisztérium tájékoztatása szerint a stabilizálási munkálatok elvégzését az idő rövidsége miatt 2019-ben nem áll módjukban támogatni. A kivitelezési munkák támogatására a következő évben új pályázat keretén belül szükséges pályázni.

**A szombathelyi Gothard-kastély felújításának és hasznosításának előkészítése** projekt vonatkozásában az engedélyezési és kiviteli tervek elkészítésére vonatkozóan előzetes, piackutatási célú árajánlatok bekérésre kerültek. A legkedvezőbb ajánlat is jócskán meghaladja a tervezésre rendelkezésre álló összeget. A Városfejlesztési Iroda kiállítási forgatókönyvet szerzett be.

**Az I. világháborúban elesett tűzoltók tiszteletére állított emlékmű rekonstrukciójára** vonatkozó pályázat benyújtásra került. Az engedélyezési és kiviteli tervek beszerzésre kerültek. A MANK Nonprofit Kft. szakvéleményének beszerzése folyamatban van. A megvalósítás határidejének módosítása is folyamatban van.

**Parkerdő Lakópark területén játszótér kialakítása** ügyben a tervek rendelkezésre állnak. A Közgyűlés a 156/2019. (IV.30.) Kgy. számú határozatában a játszótér építését rendelte el. A kivitelezésre vonatkozó közbeszerzési eljárás lezárult, a nyertes Litor Kft.-vel a szerződés megkötésre került. A munkaterület átadás-átvételi eljárás 2019. október 17-én lezárult. A kivitelezés határideje 2020. július 1.

**A Kámoni Arborétum és Ökoturisztikai Központ területén Fiókkönyvtár építése** A munkaterület átadására 2019. október 21-én került sor, a kivitelezés elérte a 25 %-os készültséget.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"** Az engedélyezési és kiviteli tervdokumentáció elkészült. Jelenleg a kiviteli tervdokumentáció műszaki ellenőri felülvizsgálata van folyamatban. A közbeszerzési eljárás előkészítése folyamatban van.

**A Bolyai u. 1-3. számok közötti közpark megépítésére** vonatkozó tervek tavaly augusztusában elkészültek. A kivitelező beszerzése megtörtént. A munkaterület átadására 2019. szeptember 13-án került sor.

**A Vereczkei utca járda** burkolatfelújítás kivitelezőjének beszerzése megtörtént. A munkaterület átadására 2019. október 19-én került sor.

**A Pázmány P. utca 42-52. szám alatti épülettömb körüli járda** burkolatfelújítás kivitelezőjének beszerzése megtörtént. A munkaterület átadására 2019. október 19-én került sor.

**A Szűrcsapó u. 22. szám melletti területen parkoló kialakítás:** A kivitelező beszerzése megtörtént, a vállalkozási szerződés aláírásra került. A kivitelezés folyamatban van.

**Bem J.** **u. 19.** **előtti járda felújítása, és a** **Söptei u. – Losonc u. kereszteződésében gyalogátkelőhely kiépítése:** A kivitelező beszerzése megtörtént, a vállalkozási szerződés aláírásra került. A gyalogátkelőhely kiépítése megtörtént, a járda felújítása folyamatban van.

**A Ferenczy I. utcai fejlesztés:** A kivitelező kiválasztására irányuló közbeszerzési eljárás indító lapja elkészült, aláírás alatt van. A Közbeszerzési Irodának történő átadását követően a feltételes közbeszerzési eljárás megindulhat. A támogatási szerződés még nem került aláírásra a támogató részéről.

**Tervezés:** Szombathely Megyei Jogú Város Közgyűlése által 156/2019. (IV.30.) Kgy. sz. határozatával elfogadott tervek elkészítését végző tervezők beszerzése megkezdődött, folyamatban van, zajlik a határozat 3. pontjában lévő sorrendben.

**2020. évben 1000 db új fa telepítésének megvalósítása Szombathelyen:** A tervező beszerzése 2019. decemberben megtörtént, az eljárás eredményes volt. Szily Adrien és Pintér Gábor tervezőkkel a tervezési szerződés 2019. december 20-án megkötésre került. A tervleadás határideje 2020. április 15.

**Városfejlesztési alap, képviselői keret felhasználása:**

A bizottsági, illetve közgyűlési határozatok alapján a feladatok elosztásra kerültek a Kommunális és Környezetvédelmi Iroda, a Beruházási Iroda, továbbá az Egészségügyi, Kulturális és Köznevelési Iroda között. A támogatott szervezetek támogatási kérelmei alapján a támogatásokhoz szükséges támogatási szerződések ügyintézése, az elszámolások be- és elfogadása folyamatos.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A magán beruházásban kiépülő víziközművek tulajdonba adásával kapcsolatos ügyek intézése folyamatos. A lakóparkok esetében a szennyvízvezeték tulajdonba vétele a folyamatos beépítések miatti kárelhárítások finanszírozási kérdését veti fel. Egy egységes álláspont kialakítása, és a Vasivíz Zrt.-vel történő egyeztetés szükséges. A Vasivíz Zrt. üzemeltetői szakvéleménye alapján a gördülő fejlesztési tervben (GFT) szereplő, és havária eseményekről szóló felújításokra, pótlásokra a tájékoztató visszajelzésünk, továbbá az elkészült munkák műszaki átadás-átvételén való részvétel, a beküldött számlák teljesítés igazolása folyamatos. A 2020-2034 évre szóló GFT-t a Vasivíz Zrt. megküldte a Magyar Energetikai és Közmű-szabályozási Hivatalnak jóváhagyás céljából, a tervrészek engedélyezése megtörtént.

**Egyéb beadványokkal kapcsolatos feladatok végrehajtása:** A Szombathely, Laky Demeter utcai posta újranyitásával kapcsolatosan lakossági igény merült fel. Az ügyintézés jelenleg folyamatban van. A Magyar Posta Zrt. részére az önkormányzat által aláírt támogatási szerződés tervezetet megküldtük, azt a Posta még nem küldte vissza.

2020. január 6-án polgármesteri megkeresést küldött ki az iroda a Magyar Posta Zrt. részére, melyben tájékoztatást kért a fűtéskorszerűsítési beruházás előkészítésének állásáról, és kérte a folyamat gyorsítását.

A **Hajdú utca szennyvízelvezetés** megoldásának kivitelezése a jogerős vízjogi engedély birtokában kiépült, a műszaki-átadás átvételi eljárás megtörtént, üzemeltetésre a Vasívíz Zrt. részére átadásra került.

**Intézményi felújítások:**

A Szombathelyi Szolgáltatási Szakképzési Centrum Oladi Szakgimnáziuma és Szakközépiskolája hőszivattyúinak szivárgásvizsgálata megrendelésre került, kivitelezési határidő 2020. január 15.

A Szombathelyi Oladi Szakgimnáziumban lévő hőszivattyú testzárlatos kompresszorának cseréjére vonatkozóan az ajánlattételi felhívás előkészítése folyamatban van.

A **Kommunális és Környezetvédelmi Iroda**ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével kapcsolatos feladatokat.

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszüntetési eljárás, a háztartási szennyvíz tisztítását és a tisztított szennyvíz elszikkasztását szolgáló vízi létesítmény létesítéséhez, üzemeltetéséhez, fennmaradásához és megszüntetéséhez szükséges eljárás), zajvédelmi és hulladékgazdálkodási ügyekben. A helyi vízgazdálkodási hatósági eljárásokban 2020. január 1-től a jogszabály változni fog, mely alapján a formanyomtatványok aktualizálása folyamatban van.

Állást foglal, illetve intézkedik a közúti közlekedéssel, fenntartással, üzemeltetéssel, fenntartással, fejlesztéssel, igazgatással, a csapadékvíz elvezetéssel kapcsolatos ügyekben.

A **Városfejlesztési Irodánál** a pályázati ügyintézés és a projektmenedzsment tevékenység keretében az alábbi feladatok ellátása történt meg:

A **TOP-6.6.1-16-SH1-2018-00001 Új Egészségügyi Alapellátó Központ** kialakítása projektben a projektfejlesztési szakasz lezárásával összefüggésben a támogatási szerződés módosítása kapcsán hiánypótlás került kiküldésre. A hiánypótláshoz szükséges dokumentumok összeállításra és benyújtásra kerültek Közreműködő Szervezet részére.

A **TOP-6.3.3-15-SH1-2016-00001Szombathely bel- és csapadékvíz védelmi rendszerének** fejlesztése projektben 2 kivitelezési szakasz vonatkozásában pótmunka elvégzése vált szükségessé. A szerződésmódosítással kapcsolatban beérkezett Közbeszerzési Felügyeleti Főosztály (KFF) által küldött hiánypótlások projekt szempontból áttekintésre és szakmai egyeztetésre kerültek.

A **TOP-6.7.1-15-SH1-2016-00001 Szociális városrehabilitáció II. ütem** projektben a hatályos Támogatási Szerződésben szereplő mérföldkövek határidejének módosításához szükséges változás bejelentési kérelem összeállításra és közreműködő szervezet részére benyújtásra került.

**TOP-6.1.3-15-SH1-2016-00001 Szombathelyi Vásárcsarnok felújítása** projektben a marketing és kommunikációs tevékenység szükséges fedezetének leigazolásához az indikatív árajánlat bekérése megtörtént.

A szombathelyi **Késmárk utcai teniszcentrum** fejlesztése projektben a korábban benyújtott támogatói okirat módosítással összefüggésben a támogató Miniszterelnökség részére a szükséges adatszolgáltatás összeállításra és megküldésre került.

A **Szent Márton Terv II.** ütem projektben a korábban benyújtott támogatói okirat módosítással összefüggésben a támogató Miniszterelnökség részére a szükséges adatszolgáltatás összeállításra és megküldésre került.

**Szent Márton Lovas Sport, Hagyományőrző és Rendezvényközpont** fejlesztésének előkészítése projektben a hatályos támogatói okirat véghatáridejének módosításával összefüggésben a SZOVA Nonprofit Zrt. bevonásával a szükséges adatszolgáltatás a támogató Miniszterelnökség részére megküldésre került.

**Új pályázati felhívás** jelent meg „Horizon 2020” program az „Innovatív természet-alapú megoldások szén-dioxid-semleges városok számára a levegő minőség javításáért” címmel, melyre Önkormányzatunk egy nemzetközi partneri körrel együttműködésben egy új pályázat előkészítését kezdte meg.

Az Irányító Hatóság felkérése alapján módosítani és aktualizálni szükséges Szombathely Megyei Jogú Város **Integrált Területi Programját** (ITP). Az aktualizálást a Terület és Településfejlesztési Operatív Program legutóbbi módosítása, az ITP utolsó módosítása óta eltelt időszakban benyújtott új támogatási kérelmekből fakadó változások átvezetése, továbbá jogszabályváltozásokból fakadó kötelezettségek teszik szükségessé.

A 82/2019. (XII.17.) VISB sz. határozat alapján az új Integrált Településfejlesztési Stratégia szakértői változatának kidolgozása folyamatban van.

A Nemzeti Infrastruktúra Fejlesztési Zrt. megküldte a **„Szombathely Megyei Jogú Városban tervezett intermodális csomópont fejlesztése”** projekt kapcsán, előkészítési és tervezési feladatok ellátására irányuló közbeszerzési eljárás ajánlati dokumentációjának tervezési feladat meghatározást” és a NIF Zrt. tervezői egyeztetést fog tartani az érintettek (Volánbusz, Szombathely MJV, GYSEV) részvételével.

Megjelent a 366/2019. (XII. 30.) Korm. rendelet, amely a 2014–2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet módosítását tartalmazza. A TOP projektek aktuális előrehaladása szempontjából lényeges változás, hogy a közszféra szervezetnek - így önkormányzatunknak is - a lehívott támogatási előleg terhére minden év november 1-ig elszámolásra be kell nyújtania azokat a költségeket, amelyeket adott év október 15-ig pénzügyileg teljesített. Az előírás megsértése pénzügyi szankcióval járhat.

A „**Szombathely Megyei Jogú Város kerékpárosbarát fejlesztése**” című TOP projekt kivitelezési feladatai tekintetében többlettámogatási kérelem került benyújtásra a Magyar Államkincstárhoz, mert a közbeszerzési eljárás során beérkezett érvényes árajánlatok meghaladják a rendelkezésre álló támogatást. A kérelem elbírálása folyamatban van.

A **TOP-6.2.1-15-SH1-2016-00002** azonosító számú **„Óvoda fejlesztések Szombathelyen”** elnevezésű projekt keretében:

* az Aréna Óvoda felújítása során felmerülő pótmunkák miatt szerződésmódosítás szükséges, amelynek tervezete ellenőrzés céljából a Közbeszerzési Felügyeleti Főosztály részére 2020. január 8-án megküldésre került;
* a Benczúr Óvoda 2019. november 18-án indított műszaki átadás-átvételi eljárása a 2019. december 18-án tartott helyszíni bejárással lezárult.
* a Mesevár Óvoda kerítésének elkészítését a vállalkozó a szerződésben vállalt határidőre (2019. október 19.) nem teljesítette, azonban a kötbérfizetési kötelezettségéről szóló felhívást követően november utolsó hetében a munkálatokat megkezdte. A 2020. január 14. napján tartott kooperáció alkalmával a kivitelező a teljesítést – az időjárási viszonyokkal indokolva - 2020. május 31. napjára ígérte.

A **TOP-6.2.1-15-SH1-2016-00005** azonosító számú **„Bölcsőde fejlesztések Szombathelyen”** elnevezésű projekt keretében a - maradványérték eszközbeszerzésre történő felhasználásának időigénye miatti - projektzáró határidő módosítására vonatkozó kérelem, valamint a 7. számú kifizetési kérelem a Közreműködő Szervezet részéről jóváhagyásra került.

A Csodaország Bölcsőde eszközbeszerzése tárgyában 2020. január 9-én beérkezett ajánlatok értékelése a Beruházási Iroda részéről folyamatban van.

A **TOP-6.4.1-15** **„Fenntartható városi közlekedésfejlesztés”** elnevezésű pályázati felhívás keretén belül 2019. november 28. napján benyújtott **„Szombathely és Balogunyom településeket összekötő kerékpárút megépítése”**, valamint **„Szombathely és Vép településeket összekötő kerékpárút megépítése”** című támogatási kérelmek tekintetében a jogosultsági döntés a Közreműködő Szervezet részéről 2019. december 20. napján megérkezett. A támogatási kérelmek a jogosultsági szempontoknak megfeleltek, azok tartalmi értékelése megkezdődött.

A TOP-6.1.1-15-SH1-2016-00001 jelű „**A szombathelyi Északi Iparterület fejlesztése**” című projektünkben a Közreműködő Szervezet felé benyújtásra került 2019.12.19.-én a 7. Projektfejlesztés végi támogatási szerződésmódosítási kérelem.

A **Fedett Uszoda** felújításával és fejlesztésével kapcsolatban benyújtásra került a 311,023 M Ft-os támogatás záró szakmai és pénzügyi beszámolója 2019. december 20-án. Ennek elfogadásával a projekt lezárul.

A **Gothard-kastély** projekt negyedéves szakmai beszámolója aláírást követően 2020. január 17-ig beküldésre került.

A **TOP-6.8.2-15-SH1-2016-00001 Foglalkoztatási Paktum** projektben az Irányító Csoport döntése alapján folyamatban van a projekthosszabbításra vonatkozó Támogatási Szerződés módosítási kérelem előkészítése. 2020. január 17-én benyújtásra került a 25. kifizetési kérelem.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban befejeződött az alábbi témakörben lefolytatott vizsgálat:

* Szombathely Megyei Jogú Város Önkormányzata befektetési tevékenységének szabályszerűsége, a szabad pénzeszközök biztonságos lekötésének ellenőrzése.

Az ellenőrzés célja annak megállapítása volt, hogy a jogszabályi előírásoknak megfelelően a kontrollkörnyezet biztosította-e a befektetési tevékenységek szabályszerű végzését. Az egyes befektetési tevékenységekkel kapcsolatos döntéshozatal és a döntések végrehajtása, valamint az egyes befektetések számviteli elszámolása, nyilvántartása szabályszerű volt-e.

A vizsgálatok tapasztalatairól az iroda a vonatkozó jogszabályban foglaltaknak megfelelően a 2020. áprilisi közgyűlésen számol be.

2020. január hónapban új vizsgálatot indított el az iroda az alábbi témában:

* Az AGORA Szombathelyi Kulturális Központ 2015-2018. gazdasági évekre vonatkozó költségvetési gazdálkodása szabályszerűségének vizsgálata.

Az ellenőrzés az intézmény gazdálkodási tevékenységét az alábbi szempontok szerint értékeli:

* I. A gazdálkodás szervezettsége, célszerűsége
* II. Az intézmény pénzügyi gazdálkodása
* III. Számviteli előírások érvényesülése
* IV. Az intézményi vagyon változásának értékelése
* V. Leltározás és selejtezés ellenőrzése
* VI. Gépjárművek üzemeltetésének ellenőrzése
* VII. A belső kontrollok érvényesülése.

A vizsgálat várhatóan február közepén fejeződik be.

Kérem a Tisztelt Közgyűlést tájékoztatóm elfogadására.

**Szombathely, 2020. január „ ”**

**/: Dr. Károlyi Ákos :/**

**HATÁROZATI JAVASLAT**

**.…/2020. (I. 30.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal